Document ID: 32010L0004

DIREKTIVA KOMISIJE 2010/4/EU
z dne 8. februarja 2010
o spremembi Priloge III k Direktivi Sveta 76/768/EGS glede kozmetičnih izdelkov zaradi prilagoditve tehničnemu napredku
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske skupnosti,
ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (1) in zlasti člena 8(2) Direktive,
po posvetovanju z Znanstvenim odborom za varstvo potrošnikov,
ob upoštevanju naslednjega:
(1)
Trenutno sta za uporabo v kozmetičnih izdelkih do 31. decembra 2010 v skladu z omejitvami in pogoji iz dela 2 Priloge III k Direktivi 76/768/EGS začasno dovoljeni dve neoksidativni snovi v barvah za lase.
(2)
Znanstveni odbor za varstvo potrošnikov (v nadaljnjem besedilu: ZOVP) je o varnosti teh dveh neoksidativnih snovi v barvah za lase, HC Orange No. 2 in 2-hidroksi-etilamino-5-nitroanizol, ki sta navedeni pod referenčnima številkama 26 in 29 v delu 2 Priloge III, dal končno mnenje. ZOVP je v končnem kozmetičnem izdelku priporočil najvišjo dovoljeno koncentracijo 1,0 % za HC Orange No. 2 in 0,2 % za 2-hidroksi-etilamino-5-nitroanizol. Zato se lahko HC Orange No. 2 in 2-hidroksi-etilamino-5-nitroanizol dokončno določita v delu 1 Priloge III.
(3)
Direktivo 76/768/EGS je zato treba ustrezno spremeniti.
(4)
Določiti je treba ustrezna prehodna obdobja za nemoten prehod pri trženju izdelkov, ki vsebujejo HC Orange No. 2 in ne izpolnjujejo zahtev za označevanje iz te direktive.
(5)
Ukrepi, predvideni s to direktivo, so v skladu z mnenjem Stalnega odbora za kozmetične izdelke -
SPREJELA NASLEDNJO DIREKTIVO:
Člen 1
Sprememba Direktive 76/768/EGS
Priloga III k Direktivi 76/768/EGS se spremeni v skladu s Prilogo k tej direktivi.
Člen 2
Prenos
1. Države članice najpozneje do 1. septembra 2010 sprejmejo in objavijo zakone in druge predpise, potrebne za uskladitev s to direktivo. Besedilo navedenih predpisov takoj sporočijo Komisiji.
Države članice uporabljajo določbe iz Priloge k tej direktivi, razen obveznosti glede označevanja iz stolpca (f) vnosa 208, od 1. decembra 2010.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 3
Prehodne določbe
Države članice sprejmejo vse potrebne ukrepe, da proizvajalci Unije ali uvozniki s sedežem v Uniji po 1. novembru 2011 ne dajejo na trg kozmetičnih izdelkov, ki ne izpolnjujejo obveznosti glede označevanja iz stolpca (f) vnosa 208 dela I Priloge III k Direktivi 76/768/EGS, kakor je spremenjena s to direktivo.
Države članice sprejmejo vse potrebne ukrepe, da se kozmetični izdelki, ki ne izpolnjujejo obveznosti glede označevanja iz stolpca (f) vnosa 208 dela I Priloge III k Direktivi 76/768/EGS, kakor je spremenjena s to direktivo, po 1. novembru 2012 ne prodajajo ali dajejo na voljo končnim potrošnikom v Uniji.
Člen 4
Začetek veljavnosti
Ta direktiva začne veljati dvajseti dan po objavi v Uradnem listu Evropske unije.
Člen 5
Naslovniki
Ta direktiva je naslovljena na države članice.
V Bruslju, 8. februarja 2010

Labels: 3
15
1